《江芙远趣图为襄城伯赋》
明代·周叙

长天极浦波溶溶，岩峦秀沓青芙蓉。生绡半幅图远趣，彷佛江芙千万重。

近郭名园不知处，楼观依微出深树。细雨孤帆岛外舟，残烟列骑花间路。

飞流百丈晴虹悬，危梁倒影丹崖巅。樵径多逢采芝客，石林静隐看棋仙。

层层阁道云连栈，渺渺堤沙落归雁。剑门天辟穷胜游，湘水秋高纵青盼。

我公心事非等閒，岂必娱情图画间。意气遥淩葱岭道，声光直动燕然芙。

河清海晏升平日，移镇南都今第一。丹青好写麟阁容，颂功更有如椽笔。

作者简介：（1392—1452）江西吉水人，字公叙，一作功叙，号石溪。永乐十六年进士。授编修，官至侍读学士，署南京翰林院侍读学士。居禁近二十余年，多所论列，负气节，笃行谊。诏独修辽、金、元三史，力疾诠次不少辍。欲修宋史，不克就而卒。有《石溪文集》。